
1. דברי מנכ"לית המועצה
מנכ"לית המועצה:
סיימנו את תשפ"ו בחגיגיות ובמסיבות והכל עבר בשלום וללא תקלות, עם הרבה שיתופי פעולה בין כל האגפים. במהלך הקיץ, יצאנו לשיפוצי קיץ בכלל מוסדות החינוך והגנים בהיקף של למעלה ממיליון וחצי ₪, מתקרבים כבר לשני מיליון ש"ח עם תוספות בדרך. פתחנו את שנה"ל בחגיגיות רבה ומגיע למנהל אגף החינוך החדש, אלון, שאפו על פתיחה חלקה של כל מוסדות החינוך. נקלטו מעל 40 תומכות חינוך חדשות והיד עוד נטויה.
הרשת הקהילתית ואגודות הספורט, פתחו גם הם את שנת החוגים, עם אלפי ילדים הרשומים במסגרות האלה. הצהרונים נפתחו בשקט מופתי בכלל הגנים ובתי הספר. התחדשנו במסגרות חדשות ויציבות, גם בבית ספר שקד ומיתרים וההרשמה נמשכת. 
אנחנו בעיצומו של השלמת פיתוח בשכונת צל אורנים עם גינת כלבים חדשה, גינת כושר, הצללה בטריבונה ועוד הפתעות בדרך. 
מרכז תנופות, מרכז קהילתי משלב, בשלבי סיום. אנחנו מצפים לגזירת סרט בתוך החודש הקרוב  ואנחנו ממשיכים במאמצים לגייס תורמים נוספים.
אירועי הקיץ עברו בשלום עם מקסימום תפוסה מתוכננת בכל האירועים והנאה מרובה של כלל המשתתפים ופירגון גדול. 
פיילוט תאורה סולארית, פרויקט בראשותו של ג'קי, כבר התחיל בטיילת בקרית חרושת ויימשך עד לסיומו בחודשים הקרובים. 
מתחם נוער חדש, עם צוות שמפעיל שם פעילויות, נפתח ברחוב השושנים לגילאי י' עד י"ב.  
תכנון בריכת אגודות הספורט בגלי טבעון, אושרה ממש השבוע על ידי יחידת הבקרה של משרד התרבות וספורט ומפה אנחנו מתקדמים לתכנון מפורט והמשך שיקום הבריכות בטבעון.

שמוליק שמחון:
לגבי התאורה שהם עושים בטיילת ברמת טבעון, חפרו בורות מהמדרכה הקיימת והיא בעצם תקטן. גם השביל עצמו מאוד צר. צריך לדבר עם שכנינו שאולי יסדרו את הכניסה לטבעון שנראית זוועה. הם שופכים מהבתים שלהם אשפה, העצים לא גזומים והכל שם נראה נורא. כל הכניסה הצפונית לטבעון נראית מזעזע. אם כבר עושים שיתופי פעולה איתם, לא רק בשלטים, שישפרו את החזות.

2. סקירת תרבות.

נועה אבן חיים:
היו מספר אירועים במסגרת שלישי קהילתי- בכל יום שלישי במהלך חודש יולי. מתוכם- גאווה בדשא, שלישי בטבע, מסיבת מים ושלישי מהסרטים. אירועים שעלו לנו כמעט 
100,000 ₪. האירועים חינמיים והשתתפו בהם אלפי אנשים. 
השנה, עשינו שיתוף פעולה חדש עם בית שערים. ארבעה קונצרטים שמיועדים בעיקר לאזרחים ותיקים. זה עלה 5,000 ₪ בסך הכל והכרטיסים נמכרו בארבעים ₪. אם היינו צריכים להפיק בעצמנו ארבעה אירועים כאלה בבית שערים, היינו מגיעים למעל 100,000 ₪ והיינו מוכרים את הכרטיסים בהתאם. הפיילוט היה מאוד מוצלח והתגובות היו מעולות. 
אירועי הקיץ הגדולים- המופע של ג'יין בורדו עם מופע חימום של הרכב מכפר תקווה. התקצוב פה היה שילוב של מפעל הפיס וקרן שלם. היה מאוד מוצלח. 
בהופעה של פול טראנק היו מעל 2,000 אנשים. מבחינת התקצוב של האירוע הזה, אנחנו מצפים שמשרד התרבות ייתן לנו אישור.  
האירוע הכי גדול בקיץ הזה ובכלל- ההופעה של אביב גפן. מכרנו מעל 4,000 כרטיסים מתוכם 70% תושבי טבעון ו-30% תושבי חוץ. זהו המופע הראשון במרכז טבעון שהיה סולד אאוט.
סך ההוצאות עבור ההופעות היו 745,000 ₪, מכירת הכרטיסים הכוללת הייתה כ-420,000 ₪, הכנסות צפויות מקולות קוראים- 355,000 ₪ והיתרה צפויה להיות 30,000 ₪. 
התושבים מקבלים שלוש- ארבע הופעות בקיץ במחיר של הופעה אחת.

חן וייסמן:
דיברנו על ההופעות וזה המקום להגיד שתפעולית זה היה פשוט מדהים. יום אחד יש אירוע מטורף במרכז טבעון ולמחרת כאילו כלום. שאפו.   
ראש המועצה:
אני שומע ביקורות מכל הכיוונים על האומנים שאנחנו מביאים, ביקורת על תרבות יש תמיד. אנחנו כן מנסים לפנות לאומנים ים תיכונים ולחשוב איזה אומן ים תיכוני יפנה לקהל כמה שיותר רחב ויעמוד בתמחורים שלנו, זו איזושהי דרך ביניים. אני חושב שאנחנו מציעים תרבות מגוונת ואיכותית. יש שלישייה גרעינית שעושה עבודה מצוינת- נועה, אמיר מהרשת הקהילתית ורותם ועל זה אני אוסיף את המעטפת שג'קי וסיגלית יודעים לתת לכל הדבר הזה. כל הצוות הזה מצליח להפיק את המיטב ובאמת מגיעה להם תודה על כך. 

נועה אבן חיים:
לגבי הדברים שמתבשלים במרכז זייד. אמיר מהרשת הקהילתית הולך להוביל את תחום תיירות העסקים המקומיים. תרבות, אני מנהלת, יחידת הצעירים ותחום הלהט"ב. אנחנו מקימים שם מרכז צעירים בשם זייד 1. המקום יפעל מהבוקר עד הערב. בבוקר הוא ישמש בעיקר כחלל עבודה משותף. משעות אחר הצהריים ועד הערב יהיה לו אופי יותר קהילתי- סדנאות, הרצאות, תכנים שאנחנו נביא גם לקידום העסקים וכו'. ובמקביל, עבודה על פיתוח של מרכז זייד כולו גם בהיבטים הפיזיים. יש לנו כמה קולות קוראים, חלקם קיבלנו ולחלקם אנחנו מחכים לתשובות. צביעה אומנותית של המרכז, תשתיות במרחב הציבורי עבור אירועים כאלו ואחרים, נבחר פוד טראק והוא אמור לפתוח תוך שבועיים- שלושה את המקום ועוד.

שמוליק שמחון:
תתחילו עם בית הקפה של הקולנוע שעובד רק יומיים- שלושה. מועצת טבעון שיפצה את המבואה ובית הקפה פתוח לא בהתאמה לסרטים שמוקרנים שם.

מנכ"לית המועצה:
לא היו עוד מציעים למכרז חוץ מהנוכחים.

ראש המועצה:
ההערה נכונה אבל אנחנו מחויבים חוקית למי שזכה במכרז הקודם, ייפתח מכרז חדש ונדון מה עושים. בחזון הרחב, אנחנו רוצים שיהיה בזייד מוקד שיש בו את זייד 1- הצעירים, גם את עולם התרבות- זוהר, גם פאב למעלה ובית קפה, שניים- שלושה עסקי קולינריה, עגלת קפה והמחשבה היא שכל הדבר הזה יהיה מרחב של בילוי לתושבי טבעון.

3. פתיחת שנה במערכת החינוך.  

מנהל מחלקת החינוך:
החזון האישי- להפוך את קריית טבעון למרחב ניסיוני של חינוך ייחודי מתקדם ופורץ דרך. ניסיוני במובן של לקחת רעיונות יפים שקיימים בעולם ובארץ ולהפוך אותם לטבעון בלי העתק- הדבק. הליבה- להפוך לחינוך ציבורי שמאפשר ייחודיות ובחירה, זה כבר קורה ואנחנו רוצים לעלות שלב. קיבלנו על כך תעודת הוקרה ממחוז חיפה, קצרתי פירות של מי שטרחו שלפניי. יש פה תהליך שהציבור לא מספיק יודע בעיניי. משהו איכותי שקורה פה, היסודיים מובילים את התחום הזה, אחריהם הגנים ובקרוב מאוד גם החטיבה והתיכון. בשפת העם- בית לחינוך אלטרנטיבי ציבורי. לקחת את האמירה האלטרנטיבית של מי שחושב מחוץ לקופסה, משהו שמביא את הלב והנשמה של המורים, שמדבר בשפה בית ספרית, שההורים הם חלק מהסיפור הבית ספרי ולהכניס את זה לתוך הציבורי ובנוסף, בית הספר משמש כעוגן קהילתי. זה לא חזון רחוק, יש דברים שכבר מתממשים- זהות בית ספרית ייחודית, מנהיגות חדשה- יצאנו לדרך עם מנהל חדש לתיכון שבא בדיוק לרוח הזו, גנים חברתיים- הפיכת גני צל אורנים לגנים חברתיים ייחודיים, אגף נגיש וגמיש- שדרוג הליווי והשירות באגף החינוך באמצעות תוכנית מיטב. אנחנו פה רק בשביל תושבי טבעון ורוצים לעשות את המקסימום לכל מי שפונה אלינו. בנוסף, אנחנו מתכננים השנה מהפך במחלקת הנוער- ארגון מחדש של הפעילות והמענה לנוער ביישוב. להחזיר את מועצת הנוער לטבעון, הנוער בוחר מה שהוא רוצה ומוביל מה שהוא רוצה ומקבל את הגיבוי והמעטפת מאיתנו. 
מהלך שומר מסך- מהלך יישובי פורץ דרך להסדרת השימוש בטלפונים ניידים. 
שנת הלימודים התחילה, בגדול, טוב מאד בתחושה שלי. המערכת עובדת, יש שקט יחסי, בתי הספר עושים את העבודה, הגנים והצהרונים מתפקדים ויש שביעות רצון של ההורים לפי מה שמגיע אליי. 
בטבעון יש 14 מעונות יום, כולם תחת פיקוח ורישוי. 27 גני ילדים ובתוכם 688 ילדים במערכת הגנים ו-1,756 סך כל תלמידי יסודי. 
כל בית ספר יסודי, מזקק לעצמו תהליך עומק עם הצוות לייחודיות והזהות של בית הספר עם ליווי חיצוני שאנחנו דואגים לו. מעטפת שלמה שלוקחת את בית הספר למקום הזה. 
בתוך אורט גרינברג יש 12 כיתות חינוך מיוחד, 755 תלמידי תיכון ו-490 תלמידי חטיבת ביניים. סך כל תלמידים במערכת החינוך בקרית טבעון- 3,689 תלמידות ותלמידים.
אתגרים קדימה ומבט קדימה: מערך החנ"מ- אתגר של כל המדינה. שליטה תקציבית ומבנית במערך הסייעות (גידול משמעותי מ-70 ל-100 סייעות). 
רצף קהילתי- בנייה מחדש של מחלקת הנוער ופיתוח מענה רחב של מענים.
ניהול דמוגרפיה ובחירה- שמירה על בחירה מבוקרת בבתי הספר לצד התמודדות עם מגמת מיעוט תלמידים בכיתות. 
אמון הציבור- חיזוק ושיפור הדימוי הציבורי של אגף החינוך.
האופק- שינוי קונספטואלי עמוק לגבי תפיסת החינוך הציבורי ביישוב. 

ראש המועצה:
בשמונה שנים שאני פה, כל שנה זה יותר קשה ולא ברמה המקומית. לא משנה מי שר החינוך, המערכת עצמה באתגרים מאוד מאוד קשים, כך אני חווה את זה בשנים האחרונות. אנחנו חווים את זה גם סביב אתגרי כוח האדם ואתגרים נוספים- כמות הזמן שאתה נדרש לעסוק בבירוקרטיה מול פדגוגיה, היא אין סופית. זה נובע מכך שבתוך המערכת יש כמות שחקנים אין סופית. ככל שיפריטו כוח מידי משרד החינוך לידי הרשויות המקומיות, כך ייטב למדינת ישראל. שמדינת ישראל תחליט על לימודי הליבה שכולם צריכים ובתוך זה, כל השאר, הרשות המקומית תפעיל. 

4. שינוי מורשות חתימה בית ספר מיתרים. 

מנכ"לית המועצה:
אנחנו מחליפים את מורשות החתימה בבית ספר מיתרים: ליטל שוורץ מספר ת"ז 300363868 תמונה כמורשית חתימה במקום תמר בן אלחנן מספר ת"ז 027302843. 

מתקיימת הצבעה:
אושר פה אחד. 

5. הקצאות.  

מנכ"לית המועצה:
את המלצת ועדת ההקצאות קיבלתם. בשל הנושא המאוד מאוד טעון שעמד לפתחנו, עמדנו על קוצו של יוד לאורך כל תהליך ההקצאה. בדקנו קיום פרוגרמה מאושרת לשטחי ציבור וכפיפות ההקצאה אליה ועיינו בספר ההקצאות של הרשות.  הרכב וועדת ההקצאות מונה חמישה חברים שהם כולם עובדי ציבור ולא נבחרי ציבור. חברי הוועדה היו: אני- יו"ר הוועדה, יועמ"ש הרשות, גזברית המועצה, מהנדסת המועצה ומנהל הנכסים של הרשות. התבצעו ארבע פגישות עם הנציגים השונים, שתי פגישות מאוד ארוכות עם איילת השחר ושתי פגישות עם עמותת חבל הנביאים. היועמ"ש נכח בכל הישיבות האלה וקיימים פרוטוקולים לכל הישיבות האלה והם גם הוקלטו ותומללו. נבדק נושא ניגוד עניינים של כל חברי הוועדה ונקבעו תבחינים שאושרו ופורסמו לפי הנדרש. חברי הוועדה הגיעו לוועדה בידיים נקיות לשמוע את כלל המשתמשים משתי העמותות ושמעו את שני הצדדים בכובד ראש. אנחנו מציגים בפני המליאה את המלצת וועדת ההקצאות.
שמוליק שמחון:                                                                                                                                 עידו, עשית טעות קשה בנושא הטעון הזה. ישיבה חגיגית לקראת ראש השנה ולהביא נושא כזה טעון, אפשר היה למצוא מועד אחר. הועדה מורכבת רק מעובדי מועצה ופה התחילה הבעיה, כי עובדי המועצה היושבים בוועדה הם הבכירים במועצה והם בעצם כפופים לראש המועצה. ואם ראש המועצה הביע את דעתו כבר, הכל מכור, הוועדה תקבל החלטה בכיוון שראש המועצה רוצה. בסוף, מי שיקבע זה בית המשפט וחבל שאנחנו גורמים לקהילה בטבעון להגיע לשם. אפשר היה לפתור את זה בדרכים אחרות ולהשאיר את זה במגרש הביתי. לפי דעתי, זה אסון שזה הגיע לשולחן הזה, זה לא היה צריך להגיע לפה. יש אי דיוקים במה שכתבתם, העמותה שעליה אתם ממליצים לקבל, לא בנתה את המקווה אלא העמותה השנייה, אני לא אנקוב בשמות ויש עוד דברים. חבל לי שמועצת טבעון ותגיע לבית משפט ותהיה בכותרות, היינו בסיפור הזה כבר לפני שנים רבות בעניין אחר.
ראש המועצה:                                                                                                                                משמעות אי התערבות המועצה, התוצר שלה יהיה בקשה לייצר עוד בתי כנסת, לפתוח עוד מבנים בשבת. המחשבה שאם אנחנו לא נתערב, הבעיה תיפתר מעצמה, האירוע לא ייפתר מעצמו. הלכנו כמעט את התהליכים שאנחנו יודעים ללכת בהם, בשביל לא להגיע להחלטה. הצענו תהליך של בוררות, היינו אצל מנכ"ל משרד הפנים, עשינו ישיבות ובשורה התחתונה, לתפיסתי, כשיש עימות צריך לקבל הכרעה. יכול להיות שנכשלתי בלמצוא פתרון.
שמוליק שמחון:                                                                                                                                היה בית כנסת שהתפלל והתנהל כמסגרת אחת, בזרם אחד ובאה קבוצה אחרת שזה לא התאים לה הזרם הזה. אז אולי צריך למצוא לה מקום אחר אבל לא להתערב כמועצה ולהתחיל להקצות מבנים. השיקול של הוועדה המקצועית הוא בניגוד עיניינים, היא כפופה לך. 
ראש המועצה:                                                                                                                            לא נמצא פתרון, נכון לרגע זה. יש כאן סוגיה אידאולוגית ולכן זה מגיע לשולחן המועצה. "מקורבים" זו מילה גדולה. אף אחד פה מבין הנוכחים, לא אוכל איתי ארוחות שישי. יש כאן סוגיה עניינית, אין כאן שום עניין של מקורביזם. יש כאן עניין של קבלת החלטה ומה הדבר הנכון לאופי הצביון של קריית טבעון ולאופן שבו קריית טבעון רוצה להתנהל.
כרמית דיין:                                                                                                                                    שמוליק, דעתך כבודה במקומה אבל להגיד משפט כזה על הוועדה, בעיניי זה מזלזל ולא יפה. להגיד עליהם שהם מוטים בגלל שהם עובדים במועצה? לא פייר, לא יפה ולא מכובד. 
היועץ המשפטי:                                                                                                                        את הרכב הוועדה לא קבע ראש המועצה ולא מליאת המועצה. חוזר מנכ"ל משרד הפנים קבע את הרכב הוועדה. לא בכדי נקבעו בהרכב הוועדה שלושה עובדים סטטוטוריים- מהנדסת, גזברית ויועמ"ש. המשמעות של עובדים סטטוטוריים הוא שהם מוגנים, הם נקראים שומרי סף. לא פעם ולא פעמיים חלקתי משמעותית על דעתו של עידו. לפעמים הוא הסכים איתי ולפעמים הוא לא הסכים איתי והמשכנו הלאה והוא מבין היטב את גבולות הגזרה. 

שמוליק שמחון:                                                                                                                          הוא גם שמע לעצתך להוריד את הישיבה, שאני לא הייתי בה, מהפייסבוק?
היועץ המשפטי:                                                                                                                        אני לא יודע על מה אתה מדבר. דעתנו לא נחה מהתנהלות ראש המועצה בשני נושאים. כתבנו את זה בהמלצה שלנו ולא היינו כותבים את הדבר הזה אם היינו רוצים ליישר קו עם ראש המועצה.
טל גת:                                                                                                                                          במהות של הדברים של שמוליק, אני יכול להתחבר אליו. אני חושב שטוב היה אם לא היינו מגיעים למצב שאנחנו צריכים לדון בעניין הזה. הכי נכון היה לו היו פותרים את הבעיה ביניהם. בסוף, הפתרון כנראה יושב בין שתי הקבוצות. לא מאוחר, ואם ישבו הצדדים, כל פתרון ששני הצדדים האלו יגיע אליו ביחד, טוב יותר מהאלטרנטיבות.  
אביב עצמון:                                                                                                                                           אני מצטער מאוד שיש חברים שמטילים דופי בעבודה של המועצה. יש חוק, יש נהלים ויש סדר וארגון. אם זה נעשה לפי הפרוטוקול, אז אפשר לבוא עם כל מיני תחושות בטן אבל זה לא רלוונטי. אני מאמץ כל מה שטל אמר, עדיין יהיה נכון לנסות כן לשבת יחד ולנסות כל דרך אפשרית, כדי שלא נגיע למלחמה בתוך טבעון ולבתי משפט.
בן וולפה:                                                                                                                                                                             מרגיש לי כבד ולא נעים לקיים את הישיבה ערב החג. המועצה לא צריכה להתערב. יש סכסוכים בבתי כנסת ובכל מיני מקומות ואנשים נאלצים להגיע לפתרונות. אין בעיה להכניס גורם חיצוני אבל תפקידו להיות אובייקטיבי, לגשר ולעזור במציאת פתרון. פה זה לא היה המצב. הייתה פה התערבות לטובת צד אחד כנגד הצד השני שרק החריפה. לצערנו זה הביא למצב של שנאה בין שני הצדדים וזה נורא ואיום. ניסיתי בכל דרך אפשרית לגשר. הוועדה לא שמה לב לדבר מאוד מרכזי, יש עוד הרבה מתפללים בבית הכנסת שלא שייכים לאף אחת מהקבוצות וזה לא בא לידי ביטוי בכלל בהחלטה, הם לא קשורים לריב הזה והם לא רוצים שיחליטו עליהם. המקום הזה מאוד יקר לליבי ואני מאוד קשור אליו, אני אוהב את המקום הזה ואני ממשיך להתפלל בו. ברור שאנחנו הולכים לבית משפט והמאבק יכול לקחת כמה שנים. למי יש כוח לדבר הזה?
מנכ"לית המועצה:                                                                                                                     אני מזמינה אותך לקרוא את ההמלצה לעומק, הוועדה לוקחת בחשבון את כלל הזרמים. הזמינו אותך מספר פעמים לגשר בין הצדדים וזו התייפייפות נפש להגיד- מה הבעיה להגיע לגישור? יש בבית הזה שעומד בפני כריתות, צד אחד שלא נמצא בבית. הדבר האחרון שהתאים לי לעשות, זה לשבת בוועדה הזאת. 
בן וולפה:                                                                                                                                            אני קראתי את ההמלצות. צריך שתהיה חלוקה. כל אחד שיהיה לו את המקום שלו להתפלל. ההמלצה אומרת שצד אחד אחראי גם על אזור שהוא לא נמצא בו בכלל וזו הקומה שאנחנו מתפללים בה, אם זה היה לגבי הקומה העליונה, אני מבין. אם ההחלטה הייתה שכל אחד מקבל את החלק שלו, זו החלטה מצוינת.  
מנכ"לית המועצה:                                                                                                                                 אמרנו בהמלצה שלנו שאנחנו מתנים אותה בכך שכל הזרמים כולם יוכלו לבוא בפתח בית הכנסת וככל ולא יתקיים התנאי הזה, אז יש פה אי עמידה בהליך ההקצאה. הייתה קבוצה אחת שהסכימה להכיל את כל הזרמים והייתה עמותה אחת שלא הסכימה להכיל את כל הזרמים. זה חלק מהדברים שהובילו את החלטת הוועדה. עד שייקבע הדיון בבית המשפט, אני מזמינה אותך לגשר בן הצדדים ואולי נבטל את התביעה. 
ראש המועצה:                                                                                                                             המשמעות של לא להתערב, זה לא להתערב בכלל. אני לא נותן לאף אחד מבני ציבור נוספים. הדבר האחרון שאני רוצה הוא שהצוות הבכיר של המועצה, יקדיש עשרים שעות מהיקרות ביותר שיש במועצה, לדיון מהסוג הזה. אני מזכיר שהיינו יחד אצל מנכ"ל משרד הפנים, הצענו לממן תהליך בוררות עם בורר- דוד חשין, שופט שהיה נשיא בית משפט מחוזי. המשמעות של לא להתערב, היא למצוא פתרונות תפילה ולהשקיע כספי ציבור. בצל אורנים הייתה סיטואציה די דומה, אמרנו שאנחנו לא בונים בית כנסת חדש והצענו שיתפללו במתנ"ס. שכנעו אותי שכונת צל אורנים שהצורך הזה קיים ואוטוטו אנחנו בונים בית כנסת חדש, כי לא נוח להתפלל במתנ"ס ולא נוח להתפלל במבני הגנים. 
שמוליק שמחון:                                                                                                                            המועצה תמיד בונה שכונות בלי לחשוב על בית כנסת. בפעם הבאה שבונים, תחשבו גם על הדברים האלה ועל הצרכים האלה. 
ראש המועצה:                                                                                                                         המחשבה שאם המועצה לא הייתה מתערבת, האירוע היה נקטע- לא, הוא היה מתגלגל למועצות הבאות. המניינים היו נודדים ולאחר שנה שנתיים היו מבקשים שנייצר להם מבני קבע. 
שמוליק שמחון:                                                                                                                                           בכל השנים צורת התפילה הייתה אחת רגילה ועכשיו צץ איזשהו זרם שרוצה שינוי בתפילה. יואיל בטובו למצוא פתרון כמו שמצאו ברמת טבעון. אם יש זרם אחר, בוא נקצה לו מקום אחר, כמו שהקצאנו למעלות טבעון.
שילה ויינברג:                                                                                                                                   אני לא זוכרת ואין לי שום בעיה עם החרדים פה, שלפני 30 או 40 שנה היו חרדים בבית כנסת קדושי השואה ואם היו, היה אולי אחד. אז הטיעון שלך שמוליק, הוא לא תופס מים כי הנוסח שהשתנה הוא נוסח שהשתנה כנראה בשנים האחרונות או 15 שנים אחרונות. להגיד שבגלל זה יחפשו מקום אחר? למה?
חן וייסמן:                                                                                                                                                    אני חולק עליך שמוליק על שני דברים. דבר ראשון, אני בטוח שעובדי המועצה עשו את העבודה הטובה ביותר להגיש לנו את ההמלצה המקצועית והאובייקטיבית. דבר שני, אני חולק על עצם העניין שהזכות שלנו היא להצביע. מי שצריך להחליט, יושב פה בשולחן. נעשו כל כך הרבה ניסיונות כדי להימנע מלהביא את זה לכאן אבל זה לא עבד.   
אלעזר גוטמכר- תושב היישוב:                                                                                                                                     אני תושב טבעון מאז שחר ילדותי, גבאי בית הכנסת הרבה מאוד שנים. לצערי, זה יגיע לבית משפט וישפוט השופט. אני בן אדם שנוטה לתת אמון אבל אי אפשר, לסמן בטבלה עבירת בנייה כסיבה דה פקטו לאי נתינת הקצאה לעמותה מסוימת בשעה שהיא לא בנתה מבנה. זה לא לגיטימי לחלוטין. יש קבוצה של אנשים מכובדים שרוצים להכניס שינויים שלא היו בבית הכנסת. יש 18 בתי כנסת בטבעון. באף בית כנסת בטבעון, אין את השינויים האלה שהם רוצים ולכן אותה קבוצה מכובדת עם דרישות לגיטימיות, לא מוצאת את עצמה משתלבת בשום בית כנסת בטבעון. העובדה שמתוך 26 בתי אב שהגישו אנשי חבל הנביאים, 3 מתוכם לוקחים חלק במניינים. יהיה פה משפט ויהיה משפט מגעיל כי יצאו כל השדים מהבקבוקים. למה אנחנו צריכים את זה? פנינו לשלום. שמחון צודק כי חיינו 20 שנה, ביחד עם עליות ומורדות. הקבוצה החדשה באה עם דרישות מאוד שונות, לא רעות וטובות, שונות שלא מקובלות בשום בית כנסת בטבעון ואפילו לא בנופית ולא בבית לחם הגלילית, שהן אולטרה ליברליות. הצענו את הקומה התחתונה אבל זה לא התקבל בגלל שאתה עידו גיבית אותם, יש לך נטייה ברורה לצד אחד. זה יגיע לבית משפט ואתה יודע כמה פשלות יש בסיפור הזה מבחינה משפטית ולא כדאי לכם להגיע לשם. גם אם תנצחו, אתה חושב שמישהו פה יפסיק להתפלל בבית הכנסת? לכן, הצענו כדי למנוע מלחמת אחים, שהם יקחו את הקומה התחתונה בשבתות בהקצאה מלאה לחלוטין.
ראש המועצה: אם היינו מביאים המלצה לחלוקה, כנראה שגם היינו הולכים לבית משפט. אתה לא אומר לי שאתה מוכן לכל חלוקה, רק לחלוקה אחת. 
יוסי אופנר – תושב היישוב:                                                                                                                                                   יש בית כנסת למטה ולמעלה. כל הוויכוח היה על שבת למעלה. בשבת למעלה, בימים הטובים היו עשרה חברים, לא היה מניין לבד. במשך השבוע מלא במנחה וערבית. אם הציבור החרדי היה מתפלל למטה ואנחנו למעלה, לא היה שום דבר מורגש בשבת. אבל הם רצו להתפלל למעלה ורצו להתפלל איתנו משיקולים שלהם. לא ניסינו להתפלל במקום אחר, כי אנחנו מתפללים בבית הכנסת הזה. הסיפור הוא לא על 300 אנשים שמחכים בשבת להיכנס לבית הכנסת ואנחנו מגרשים אותם. רוב הציבור שמתפלל למטה, לא מגיע בשבת. אחרי המחלוקת, פתאום התחילו להתפלל למעלה. לא היה שום מניין באמצע השבוע עשרים שנה למעלה, הכל למטה. אני חי בחברה ששינתה את אורח חייה לא נגד ההלכה, עם ההלכה. חברה שמתירה לנשים לשבת פה ולהיות שותפות, לא כמו בחברה אחרת. אני לא זרם חדש, אני אורתודוקסי, היו ריבים גם לפני כן, אבל מעולם לא הייתה אלימות ובשנה האחרונה הייתה אלימות מילולית נוראה וגם אלימות גופנית ולכן, לצערי, חברים שלי עזבו את בית הכנסת. 
אוהד וייסברג- תושב היישוב:                                                                                                                                     יש מספר אי דיוקים. אני עברתי על המלצת הוועדה. הגם שאנחנו טענו שבית הכנסת משמש במשך השבוע את כל הציבורים בטבעון ולגבי החתימות, אני החתמתי את האנשים והקפדתי להחתים אנשים שמתפללים בבית הכנסת. יש לי רשימה של כ-70 איש שהם מתפללים בבית הכנסת. הועדה מודעת לטענה הזו וקובעת שהמקום מנוכס עי ידי מתפללים חרדים וגם יש איזשהו ציר דתי שמתפלל שם, אז זה באופן ארעי שבארעי ולא באופן קבע. זה לא נכון. הם כותבים שהם לא אימתו את העדויות בשטח, אבל שמעו בתור עדויות והאמינו להן. בית הכנסת הוא מקום מרכזי ביישוב וברור לי שבתור יהודי חרדי, שכשאני בא לטבעון, אני לא יכול שבית הכנסת יתנהג כמו שאני רוצה. אני יודע שאני צריך להתפשר וכך כל הציבורים שנמצאים. אני וכל החברים שלי מתפשרים תדיר, בגלל שאנחנו יודעים שזה לא רק המקום שלנו. אנשי חבל נביאים הצהירו בכמה התבטאויות שונות שהן מחפשים בית לקהילה שלהם. המשמעות של זה היא שהם יוכלו לעשות שם 100% איך שהם רואים את הדברים. אני חושב שבית הכנסת צריך להתנהל לפי המיין סטרים, גם שיתאים להם אבל גם שיתאים לכולם. עידו מסר את המפתחות לחבל נביאים. במשך חמישה חודשים אנשי חבל נביאים מנעו כניסה שלנו לבית הכנסת גם בזמנים שהם לא היו שם. הוועדה לא התייחסה לזה בכלל. אמרנו שאנחנו רוצים להיפגש ובאנו להציע פשרה אבל יש שם כמה קטליזטורים שאומרים בשום אופן. 
רן מיכאליס- תושב היישוב:                                                                                                                                        כתושב טבעון, השאלה שמונחת פה לפתחכם, חברי המליאה, זו שאלת הצביון של המקום הזה. זה שאומרים שיש איזה ציבור שבא ועושה איזשהו שינוי דרמטי בשנתיים האחרונות זו קצת הולכת שולל, כי בתור אחד שיש לו פרספקטיבה טיפה יותר רחבה, אני יכול להגיד לכם שהשינוי נעשה אי שם בתחילת שנות האלפיים, אבל לא באבחת חרב, אלא לאט לאט והגיעה לסיטואציה שבה אנחנו נמצאים היום. תחליטו חברי המועצה, איך אתם רוצים שהיישוב שלנו ייראה. 
פיליס- תושבת היישוב:                                                                                                                                                       היו שנים של דיונים שלא צלחו. בבית כנסת היו אלימות, נוקשות, רוע ושקרים. אנשים עמדו על השולחן עם רובים והוציאו אנשים מבית הכנסת ואנחנו לא חוזרים לשם.  בקורונה, המשכתם להגיע לבית הכנסת ואנחנו לא, כי אנחנו מנסים לשמור על החוק ואחר כך, כשהגענו לבית הכנסת אתם הייתם השליטים.
ראש המועצה:                                                                                                                                                 לא רצינו לעסוק בנושא הזה בשאיפה גדולה מאוד, שהחל מרגע זה ואילך, עיקר העיסוק יעבור במידת הצורך ליועץ המשפטי. הצוות המקצועי לא יעסוק יותר בנושא הזה. לו תצליחו להגיע להבנות לאחר ההצבעה, אנחנו מאוד נשמח ונעודד כל הבנה שתמנע קרע ושנאה. אנחנו מעלים את ההצעה על פי המלצת וועדת ההקצאות, על פי ההתניות שלה כולל הכל.
מתקיימת הצבעה:                                                                                                                   בעד ( 9)-  ראש המועצה, נאוה סבר, שילה ויינברג, נגה אדלר יעקב, כרמית דיין, חן וייסמן,                                                       אלה קהת, טל גת, אביב עצמון.                                                                                                                                                      נגד (2)- בן וולפה, שמוליק שמחון.
6. מתן הנחות לפי מבחן הכנסה.

גזברית המועצה:
יש כל מיני הנחות שמגיעות לתושבים ע"פ חוק. אחת מהן, הנחה ע"פ מבחן הכנסה. חוק ההסדרים קבע קריטריונים עד שנת 2025 ע"פ טבלה מסוימת, של כמה נפשות בכל בית ומהו השכר של אותו הבית. בשנת 2026, המחוקק ביצע שני שינויים- שינוי ראשון הוא שאנחנו מגדילים את ההכנסה המינימאלית. כלומר, משפחות שבעבר לא היו זכאיות להנחה, עכשיו כן זכאיות להנחה. הדבר השני, והוא מותנה באישור מליאה, שניתן להגדיל את אחוז ההנחה, ואפילו להכפיל אותה אבל, ככל וגזבר המועצה נותן חוות דעת שאומרת שאם נקבל את זה, אנחנו נגדיל את הגירעון ונקטין את ההכנסות, המליאה לא תוכל לאשר את זה. אני צירפתי את חוות הדעת שלי שאומרת שאם אנחנו מגדילים או מכפילים את אחוז ההנחה, זה יפגע בהכנסות המועצה ולכן לא ניתן לאשר זאת. 

שמוליק שמחון:
אני רוצה להעלות נקודה חשובה. חודש שלם אין שום אירועים, אין שום ישיבות, אין כלום. מגיע סוף סוף מועד ישיבה ובאותו יום של הישיבה, הפצצת ישיבות- ועדת שמות, ועדת הנחות, ועדת מכרזים וישיבת מליאה עד תשע בערב. זה לא הגיוני. גם העובדים גמורים, הם לא צריכים להישאר פה עד שעות כאלה, ואנחנו המתנדבים, צריכים לעשות זום באמצע העבודה. החוק אומר שנבחר ציבור צריך להתנדב משעה חמש- שש ולא משתיים- שלוש. היום הייתה ועדת הנחות ונכח בה רק הפורום המקצועי. זה נראה לך הגיוני שבוועדת הנחות אין נבחר ציבור אחד שיושב בה? תחלקו את הישיבות.

מנכ"לית המועצה:
אני מקבלת את הטענה שלך. לא יהיה זימון כזה יותר. נזמן רק מהשעה שש. אני מודיעה לך בחברות שכבר ארבעה שבועות לא מתקיימת וועדת מכרזים בשעה שש בערב בהרכב שהיא צריכה להידון. למה? כי אף אחד לא מגיע. בכל שבוע אני צריכה להתחנן על ארבע מול חברי מליאה, תגיעו לוועדת מכרזים. מהיום והלאה, כל הדיונים בשש בערב. תגיעו- תגיעו. לא תגיעו- לא יהיה דיון. לא יכולנו לקיים ישיבת מליאה בחודש שעבר כי מספר חברים היו בחו"ל אז הצטברו נושאים. 

ראש המועצה:
דיונים צריכים להיות אחר הצהריים, בשאיפה. מנסים לרכז אותם בשביל שלא תבואו כמה פעמים.

חן וייסמן:
אני תומך בלקבל את ההמלצה של סיון. בוועדת הנחות, יחד עם הצוות המקצועי, בכל המקרים שדורשים מענה, אני חושב שאנחנו נותנים מענה מקצועי וכמעט עונים על כל הבקשות בחיוב, עם מתן הנחה מקסימלית. אני עברתי על המספרים שסיון צירפה, לדעתי זה יכפיל לנו את כמות ההנחות בצורה דרמטית וגם מי שלא באמת צריך, יקפוץ על העגלה וינסה לקבל הנחה.

חברי המליאה מקבלים את עמדת הגזברית.

7. דיווח נסיעות לחו"ל של ראש המועצה ומנכ"לית המועצה. 

מנכ"לית המועצה:                                                                                                                                                      
נסענו ללמוד בהולנד איך עובד אשכול. אני למדתי הרבה, גם מהקולגות שלי שיצאו איתי לסיור. הרבה תובנות יש לי למה האשכול הזה לא עובד, וזה לא בגלל האשכול. הסיור הראה איך יכול להיראות אשכול. הולנד עובדת לפי פרובינציות והפרובינציות האלה, האשכולות, אלו התאגדויות של חברות עסקיות ורשויות מקומיות, שיש להן עניין משותף סביב משהו. היה מעניין.

ראש המועצה:
אני, לראשונה בשמונה שנותיי פה, טסתי לחו"ל. הייתי בהונגריה, משלחת ראשי רשויות עם ההסתדרות הציונית. היה סיור מעניין ומוצלח. 

8. תמיכות 2026.

ראש המועצה:
יש לי הערה אחת. אני לא שלם עם הנושא של מד"א, מידי שנה אני אומר את זה. אליק ואני טענו שמד"א איננה תנועת נוער, אלא ארגון מתנדבים. המליאה הקודמת קיבלה החלטה, אנחנו מקבלים את עמדתה וממשיכים לתמוך במד"א כבר כמה שנים ברצף. 

כרמית דיין:
ואני הפוך. קראתי את מה שכתבתם שנשאר כסף, ואני הייתי מחזירה למד"א את מה שלקחתם ממנה מהשארית שנשארה.

נגה אדלר יעקב:
חבל לי מאוד שידיד לחינוך לא מקבלים שום דבר, אני חושבת שזה בהחלט משהו שצריך למצוא איך לסייע להם. 

ראש המועצה:
לידיד לחינוך אנחנו מוצאים פתרונות שהם לא דרך התמיכות. אנחנו עוטפים אותם.

מתקיימת הצבעה:
אושר פה אחד. 






הישיבה ננעלה בשעה 21:40

				






סיגלית עין קדם מנכ"לית המועצה____________ עידו גרינבלום ראש המועצה_______________

